­­­­­­

• •

V š e t k ý m

starostom obcí a primátorom miest okresov

Žiar nad Hronom, Žarnovica a

Banská Štiavnica

• •

|  |  |  |  |
| --- | --- | --- | --- |
| **Váš list číslo/zo dňa Naše číslo Vybavuje/linka Žiar nad Hronom** | | | |
| - | ORHZ-ZH1-251-001/2021 | pplk. Ing. Búci/045/6780560 | 21.06.2021 |

**Vec**

Vyhlásenie času zvýšeného nebezpečenstva vzniku požiaru

Okresné riaditeľstvo Hasičského a záchranného zboru v Žiari nad Hronom na základe pokynu prezidenta Hasičského a záchranného zboru a v súlade s § 4 písm. b) a s § 21 písm. a) v nadväznosti na § 21 písm. o) zákona č. 314/2001 Z. z. o ochrane pred požiarmi v znení neskorších predpisov a s § 2 ods. 1 vyhlášky Ministerstva vnútra Slovenskej republiky č. 121/2002 Z. z. o požiarnej prevencii v znení neskorších predpisov

**V Y H L A S U J E**

**ČAS ZVÝŠENÉHO NEBEZPEČENSTVA VZNIKU POŽIARU**

na lesných pozemkoch a v ich ochrannom pásme (50 m od hranice lesného pozemku)

**v územnom obvode okresov Žiar nad Hronom, Žarnovica a Banská Štiavnica**

**od 21.06.2021 od 12,00 hod do odvolania**

V čase zvýšeného nebezpečenstva vzniku požiaru je každý povinný dodržiavať zásady protipožiarnej bezpečnosti.

Fyzickým osobám sa podľa § 14 ods. 2 písm. a), b) a c) zákona č. 314/2001 Z. z. o ochrane pred požiarmi v znení neskorších predpisov na lesných pozemkoch a v ich ochrannom pásme **z a k a z u j e** najmä:

* fajčiť, odhadzovať horiace alebo tlejúce predmety, alebo používať otvorený plameň na miestach so zvýšeným nebezpečenstvom vzniku požiaru,
* vypaľovať porasty bylín, kríkov, stromov,
* spaľovať horľavé látky na lesných pozemkoch, pre ktoré je vyhlásený čas zvýšeného nebezpečenstva vzniku požiaru a v ich ochrannom pásme.

Vlastníci, správcovia alebo užívatelia lesných pozemkov v súvislosti s ochranou lesa pred požiarom sú podľa § 6b zákona č. 314/2001 Z. z. o ochrane pred požiarmi v znení neskorších predpisov a podľa § 10 vyhlášky Ministerstva vnútra Slovenskej republiky č. 121/2002 Z. z. o požiarnej prevencii v znení neskorších predpisov **p o v i n n í** najmä:

* zabezpečovať v lesoch a v ich ochrannom pásme hliadkovaciu činnosť; pre osoby vykonávajúce hliadkovaciu činnosť vypracúvať časový harmonogram s určením trasy pochôdzok a s uvedením konkrétnych časov a miest, kde sa má hliadkovacia služba v danom čase nachádzať; zabezpečiť jej vhodný systém spojenia s ohlasovňou požiarov,
* zabezpečiť umiestnenie potrebného množstva protipožiarneho náradia na určenom mieste v závislosti od plochy lesných porastov,
* udržiavať existujúce prejazdové cesty, zvážnice a zdroje vody v stave, ktorý umožňuje bezproblémový príjazd hasičských jednotiek a ich využitie na účinný zásah,
* prijímať osobitné opatrenia pre priestory postihnuté kalamitou, zamerané najmä na:

1. urýchlené odstraňovanie dreva a ďalšieho horľavého odpadu z blízkosti objektov,
2. vytváranie rozčleňovacích pásov na zabránenie šírenia požiaru,
3. prednostné zabezpečenie prejazdnosti lesných ciest a zvážnic pre hasičskú techniku,

* vybaviť prenosnými hasiacimi prístrojmi pracovné stroje, napríklad lesné kolesové traktory, harvestory a iné vozidlá, ktoré sa používajú na spracovanie dreva a zvyškov po ťažbe. Tieto pracovné stroje vybaviť účinným zachytávačom iskier.

Okresné riaditeľstvo Hasičského a záchranného zboru v Žiari nad Hronom upozorňuje že v čase zvýšeného nebezpečenstva vzniku požiaru bude vykonávať v poobedňajších hodinách a v dňoch pracovného voľna hliadkovaciu činnosť zameranú hlavne na dodržiavanie zákazu vypaľovania porastov bylín, kríkov a stromov. V prípade zistenia páchateľov vypaľovania sa bude voči porušovateľom zákona postupovať nekompromisne a vyvodzovať postih v zmysle § 59 resp. 61 a 62 zákona č. 314/2001 Z.z. o ochrane pred požiarmi v znení neskorších predpisov.

**Upozorňujeme obecné a mestské úrady o sprostredkovanie uvedených informácií všetkým občanom spôsobom v mieste obvyklým, t.j. zverejnením na úradnej informačnej tabuli a vyhlasovaním v miestnom rozhlase najmenej raz za deň. ( odporúčame po 15,00 hod.)**

Čas zvýšeného nebezpečenstva vzniku požiaru bude ukončený len na základe písomného vyhlásenia Okresného riaditeľstva Hasičského a záchranného zboru v Žiari nad Hronom.

riaditeľ

pplk. Ing. Ivan Pružina

v.r.